text: नई दिल्ली। भारतीय क्रिकेट टीम के मुख्य कोच अनिल कुंबले के अचानक अपने पद से इस्तीफा देने पर चौतरफा प्रतिक्रियाएं सामने आ रही हैं जिसमें कई देसी और विदेशी पूर्व क्रिकेटरों ने कुंबले के इस निर्णय पर असंतोष और नाखुशी प्रकट की है। कई पूर्व क्रिकेटरों ने कुंबले के इस निर्णय को लेकर ट्वटर पर अपनी सोच साझा की। पूर्व दिग्गज क्रिकेटर सुनील गावस्कर ने कहा, कुंबले एक कड़े कोच थे लेकिन टीम इंडिया के कुछ लोगों को यह बात अच्छी नहीं लगी क्योंकि उन्हें कोई ऐसा कोच चाहिये था जो उन्हें ट्रेनिंग के लिये न कहकर शॉपिंग और घूमने की इजाजत दे दे। गावस्कर हमेशा ही भारतीय टीम के खिलाडियो पर अपने बयानों को लेकर मुखर रहे हैं और उन्होंने अप्रत्यक्ष रूप से टीम इंडिया के खिलाडियो पर व्यंग्य किया। गौरतलब है कि मुख्य रूप से कप्तान विराट कोहली और कुछ खिलाड़ी कुंबले के कोचिंग के अंदाज से नाखुश थे और कोच तथा कप्तान के विवाद के कारण ही यह स्थिति पैदा हुई है। पूर्व भारतीय क्रिकेटर बिशन सिंह बेदी ने कुंबले के समर्थन में कई ट्वीट किये और कहा कि वह इस निर्णय से ज्यादा हैरान नहीं हैं क्योंकि अपने सम्मान से प्यार करने वाला व्यक्ति इस माहौल में वैसे भी काम नहीं कर सकता है।